
MANUAL
Word: documents
que s’aguanten sols
Escriure, estructurar i revisar
16 apartats · 8 exercicis · Un prompt de Copilot a cada exercici

	Objectiu: Deixar de barallar-te amb el format i començar a construir documents que s'aguanten sols. Entendre per què els estils ho canvien tot, muntar un índex que s'actualitza sol, revisar amb control de canvis sense trencar res, i fer servir Copilot com el que és: un ajudant per al contingut, no per al format.

0. Punt de partida
Aquest document tracta NOMÉS el Word. La coautoria en temps real té manual propi, perquè afecta igual el Word, l'Excel i el PowerPoint.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	word.cloud.microsoft o des de l’iniciador

	Un company
	Els exercicis 5 i 6 són en parella

	Uns 80 minuts
	Els vuit exercicis seguits



	Com fer servir els prompts: Cada exercici acaba amb una caixa morada «Prova-ho amb Copilot». Són prompts per copiar i enganxar. No repeteixen el que has fet a mà: t'ajuden a aplicar-ho a la teva feina real o a comprovar-ne els límits. Substitueix el que hi ha entre claudàtors. El cheat sheet de prompts en recull divuit més.


1. L'entorn del Word
El Word en versió web té tres zones que la resta del manual esmentarà contínuament.
	Zona
	On és
	Què hi ha

	La cinta
	A dalt
	Les pestanyes Inici, Insereix, Disseny, Revisió...

	El document
	Al centre
	La pàgina on escrius

	Els panells
	A la dreta
	Navegació, comentaris, Copilot o control de canvis


1.1. Les tres versions
	Versió
	Notes

	Navegador
	La que farem servir. Tots veurem la mateixa pantalla

	Escriptori
	Més opcions: combinació de correspondència, macros, bibliografia

	Mòbil
	Per llegir i fer retocs petits, no per redactar



	Atenció: La versió web no ho té tot. Si un dia no trobes una opció, no és que l'hagin tret: és que viu només a l'escriptori. Les absències més notables són les macros, la combinació de correspondència i la gestió de bibliografia.


1.2. El panell de navegació
És la peça que més canvia com treballes amb documents llargs, i la que menys gent activa. Mostra l'esquelet del document a l'esquerra i et deixa saltar d'un apartat a un altre.
	1
	Ves a la pestanya Visualització

	2
	Activa el panell de navegació
S'obre a l'esquerra.

	3
	Mira l’estructura del document
Només hi apareix el que té estil de títol aplicat.

	4
	Fes clic a un títol per saltar-hi
Més ràpid que desplaçar-te.

	5
	Arrossega un títol per moure tot l’apartat
Amb el seu contingut i els seus subtítols.



	Aquí hi ha la primera lliçó del manual: Si el panell de navegació et surt buit, no és que estigui espatllat: és que no has aplicat estils de títol. El panell no endevina l'estructura del teu document, la llegeix dels estils. Aquesta idea torna a l'apartat 4 i a l'apartat 5.


2. Crear, desar i recuperar
2.1. Crear un document
	1
	Des de word.cloud.microsoft, clica «Document en blanc»
O tria una plantilla de la galeria.

	2
	Posa-li nom de seguida
Clica el títol «Document» de dalt i escriu-ne un.

	3
	Comprova on es desa
Al costat del nom veuràs la carpeta de OneDrive o del lloc de SharePoint.



	Posa-li nom abans d'escriure: Un document que es diu «Document (3)» és un document que d'aquí a dos mesos no trobaràs, i que Copilot no sabrà localitzar quan l'hi demanis pel nom. Trenta segons ara valen molt més que la cerca de després.


2.2. El desament automàtic
A la web no hi ha botó de desar, i això desconcerta molta gent. El document es desa sol cada pocs segons mentre escrius.
	Si el document és a...
	Què passa

	OneDrive o SharePoint
	Es desa automàticament. No hi ha res a fer

	L’equip local
	El Word web no el pot obrir: puja’l primer al núvol

	Una memòria USB
	Igual: el núvol és el requisit de la versió web


2.3. L'historial de versions
És la xarxa de seguretat que fa que el desament automàtic no faci por. El Word guarda versions anteriors i les pots recuperar.
	1
	Clica el nom del document, a dalt

	2
	Tria «Historial de versions»
S'obre un panell a la dreta amb la llista.

	3
	Selecciona una versió per veure-la
S'obre en mode lectura, sense tocar l'actual.

	4
	Restaura-la si és la que vols
La versió actual no es perd: passa a ser una versió més de l'historial.



	Clau: Això elimina la necessitat de fer informe_v2.docx, informe_v3_final.docx i informe_v3_final_bo.docx. Un sol fitxer amb historial fa la mateixa feina i no genera confusió sobre quina és la bona. Si encara tens aquest hàbit, aquest és el moment de deixar-lo.



	Exercici 1 — Un document ben nascut

	1.  Crea un document en blanc des del navegador.
2.  Posa-li un nom descriptiu abans d'escriure ni una lletra.
3.  Escriu tres paràgrafs sobre el que vulguis.
4.  Comprova que no hi ha botó de desar i que a dalt diu que s'ha desat.
5.  Modifica un paràgraf i espera uns segons.
6.  Obre l'historial de versions i mira si ja hi ha més d'una entrada.
7.  Obre una versió anterior en mode lectura i torna a la versió actual sense restaurar-la.



	Prova-ho amb Copilot

	Ara que tens el document creat a mà, deixa que Copilot te'n redacti un de debò per a la teva feina:
Redacta un [TIPUS DE DOCUMENT: informe / proposta / acta] sobre [TEMA].

Context:
- Va dirigit a: [QUI HO LLEGIRÀ I QUÈ EN SAP DEL TEMA]
- Objectiu: [QUÈ VULL ACONSEGUIR]
- Extensió: [NOMBRE] pàgines aproximadament

Estructura'l amb títols i subtítols.
Deixa entre claudàtors les dades que jo hagi d'omplir.
No inventis xifres ni dates: si en falten, marca-les com a [PENDENT].


3. Format: caràcter i paràgraf
El Word distingeix dos nivells de format, i entendre la diferència estalvia molts maldecaps.
	Nivell
	Afecta
	Exemples

	Caràcter
	Les lletres que tens seleccionades
	Negreta, cursiva, mida, color, subratllat

	Paràgraf
	Tot el paràgraf on tens el cursor
	Alineació, sagnat, espaiat, vinyetes



	Per què importa: Per canviar el format d'un paràgraf sencer no cal seleccionar-lo: n'hi ha prou amb tenir-hi el cursor a dins. Molta gent selecciona amb el ratolí cada vegada, es deixa la última lletra i acaba amb espaiats incoherents.


3.1. L'espaiat: el que gairebé ningú toca
Separar paràgrafs amb Enter buits és l'error de format més estès. El que has de fer servir és l'espaiat anterior i posterior del paràgraf.
	Si separes amb...
	Què passa quan el document creix

	Enters buits
	Els salts queden a mig lloc, apareixen pàgines en blanc

	Espaiat de paràgraf
	L'espai viatja amb el paràgraf i es manté sempre igual



	Regla pràctica: Si has de prémer Enter dues vegades seguides, estàs fent servir una tecla per resoldre un problema de format. Funciona fins que algú edita el document per sobre, i llavors deixa de funcionar.


3.2. Copiar el format
	1
	Posa el cursor en un text que ja tingui el format que vols

	2
	Clica la brotxa «Copia el format», a la pestanya Inici

	3
	Selecciona el text que vols canviar
Agafa el format de cop.

	4
	Fes doble clic a la brotxa per aplicar-lo diverses vegades
Es queda activa fins que premis Escapada.


4. Els estils: el concepte que ho canvia tot
Si d'aquest manual només et quedes amb un apartat, que sigui aquest. Un estil és un conjunt de format amb nom. En comptes de dir «aquest text en blau, mida 16 i negreta», dius «aquest text és un Títol 1».
4.1. Aplicar estils de títol
	1
	Posa el cursor al paràgraf que ha de ser un títol
No cal seleccionar-lo sencer.

	2
	A la pestanya Inici, tria l’estil a la galeria
Títol 1 per als apartats, Títol 2 per als subapartats.

	3
	Repeteix-ho amb tots els títols del document

	4
	Obre el panell de navegació i mira què ha passat
L'estructura hi apareix sola.


4.2. Modificar un estil
Aquí és on els estils deixen de ser una comoditat i passen a ser una eina.
	1
	Dona format a un títol tal com el vols
Tipus de lletra, mida, color, espaiat.

	2
	Fes clic dret sobre l’estil a la galeria
Sobre «Títol 1», per exemple.

	3
	Tria actualitzar l’estil perquè coincideixi amb la selecció

	4
	Mira el document
Tots els Títol 1 han canviat alhora.



	Aquesta és la diferència: Amb format manual, canviar l'aspecte dels títols d'un document de quaranta pàgines és una tarda. Amb estils és un clic. I quan el client et demani que els títols siguin verds en comptes de blaus —t'ho demanarà—, la diferència entre les dues maneres de treballar es fa evident.


4.3. Per què el format manual et complica la vida
	Amb format manual
	Amb estils

	Canviar tots els títols és anar un per un
	Actualitzes l’estil i canvien tots

	El panell de navegació surt buit
	Es construeix sol

	No pots inserir un índex automàtic
	L'índex es genera a partir dels títols

	El document no és accessible
	Els lectors de pantalla llegeixen la jerarquia

	Cada persona que hi toca fa un format diferent
	Tothom aplica el mateix estil

	Copilot no entén l’estructura
	Pot referenciar-la i resumir-la per apartats



	Exercici 2 — Estils en comptes de format

	1.  Escriu un document amb quatre títols i dos paràgrafs sota cadascun.
2.  Dona format al primer títol a mà: mida 16, negreta i color blau.
3.  Aplica ara Títol 1 als altres tres des de la galeria.
4.  Obre el panell de navegació: comprova que el primer títol NO hi apareix.
5.  Aplica-li també Títol 1 i mira com apareix al panell.
6.  Canvia el color d'un títol i actualitza l'estil perquè coincideixi.
7.  Comprova que els quatre títols han canviat de cop.
8.  Arrossega un títol al panell de navegació i mira com es mou tot el seu apartat.



	Prova-ho amb Copilot

	Copilot no aplica estils per tu, però sí que et pot dir si la teva jerarquia de títols té sentit:
Revisa els títols d'aquest document.

Digue'm:
- Si la jerarquia és coherent (quin hauria de ser de nivell 1 i quin de nivell 2)
- Quins títols no descriuen bé el que ve a sota
- Una alternativa per a cadascun dels que caldria canviar

Dona'm després els passos per inserir una taula de continguts automàtica.


5. Estructura: navegació i índex
5.1. La taula de continguts automàtica
Un índex automàtic es construeix llegint els estils de títol. Si l'apartat 4 l'has fet bé, això són dos clics.
	1
	Posa el cursor on vols l’índex
Normalment al principi, després de la portada.

	2
	Ves a la pestanya Referències

	3
	Clica «Taula de continguts» i tria un format
S'insereix amb tots els títols i els seus números de pàgina.

	4
	Quan canviïs el document, actualitza’l
Clica dins de la taula i prem «Actualitza la taula».

	5
	Tria si actualitzes només els números o tota la taula
Tota la taula si has canviat o afegit títols.



	L'error clàssic: Escriure l'índex a mà. Funciona el primer dia i queda desfasat el segon, perquè ningú recorda actualitzar-lo quan afegeix un apartat. Un índex escrit a mà en un document viu és informació falsa amb aspecte de fiable.



	Atenció abans de lliurar: Actualitza sempre la taula de continguts just abans d'enviar el document. És el pas que més es descuida i el que primer es nota: un índex que remet a pàgines equivocades desacredita tot el que hi ha a sota.


5.2. Cercar i substituir
	1
	Prem Control + F per cercar
O la lupa de la cinta.

	2
	Escriu el que busques
El Word marca totes les aparicions.

	3
	Per substituir, obre la substitució des del mateix panell

	4
	Revisa una per una abans de substituir-ho tot
«Substitueix-ho tot» sense mirar és com s'acaba amb errors repartits per quaranta pàgines.



	Exercici 3 — Un índex que es manté sol

	1.  Agafa el document de l'exercici 2, amb els quatre títols amb estil.
2.  Afegeix contingut fins que ocupi almenys tres pàgines.
3.  Insereix una taula de continguts automàtica al principi.
4.  Comprova que hi surten els quatre títols amb el número de pàgina.
5.  Afegeix un cinquè títol al mig del document.
6.  Mira l'índex: comprova que el nou títol NO hi és.
7.  Actualitza la taula sencera i comprova que ara sí que hi apareix.
8.  Fes clic a un títol de la taula per saltar-hi.



	Prova-ho amb Copilot

	El millor moment per demanar-li l'estructura a Copilot és ABANS d'escriure, no després:
He d'escriure un [TIPUS DE DOCUMENT] sobre [TEMA] per a [QUI].

Proposa'm l'estructura abans de redactar res:
- Un màxim de [NOMBRE] apartats de primer nivell
- Què ha de contenir cadascun, en una frase
- Quina extensió aproximada hauria de tenir

Digue'm també quin apartat és el més important i per què.


6. Taules i imatges
6.1. Inserir i ajustar una taula
	1
	Ves a Insereix > Taula i tria les dimensions
Sempre en pots afegir files després.

	2
	Escriu i mou-te amb el tabulador
Al final de la última cel·la, el tabulador crea una fila nova.

	3
	Marca la fila de capçalera
A les eines de taula: es repetirà si la taula ocupa més d'una pàgina.

	4
	Ajusta l’amplada de les columnes
Arrossegant les línies de separació.

	5
	Aplica un estil de taula
Per no haver de pintar vores i fons a mà.



	Una taula no és una eina de maquetació: Fer servir taules invisibles per col·locar elements a la pàgina és una pràctica heretada que trenca l'accessibilitat i es descontrola quan algú edita el document. Per maquetar hi ha columnes i quadres de text.


6.2. Imatges i ajust del text
	1
	Insereix la imatge des de Insereix > Imatges
Del dispositiu, del núvol o d’imatges d’estoc.

	2
	Tria com ajusta el text
L'opció que decideix si la imatge flota o forma part del paràgraf.

	3
	Redimensiona-la des dels punts de les cantonades
Mai des dels laterals: deformaries la imatge.

	4
	Posa-li text alternatiu
Clic dret > Text alternatiu. És obligatori per a accessibilitat.



	L'ajust del text és la causa número u de documents descontrolats: Amb l'ajust «en línia amb el text», la imatge es comporta com una lletra gegant i es queda on l'has posat. Amb la resta d'opcions flota i es mou sola quan el text creix. Si una imatge et balla pel document, mira-li primer l'ajust.



	Exercici 4 — Taules i imatges que no es mouen

	1.  Insereix una taula de tres columnes i quatre files.
2.  Omple-la amb dades i marca la primera fila com a capçalera.
3.  Situa't a l'última cel·la i prem el tabulador per crear una fila nova.
4.  Aplica-li un estil de taula de la galeria.
5.  Insereix una imatge sobre la taula.
6.  Prova els diferents ajustos de text i mira com es comporta en cada cas.
7.  Afegeix tres paràgrafs a sobre i observa quins ajustos fan que la imatge es mogui.
8.  Posa-li text alternatiu a la imatge.



	Prova-ho amb Copilot

	Si tens dades enterrades dins de paràgrafs, Copilot les pot estructurar per tu:
Converteix aquesta informació en una taula.

Columnes: [COLUMNA 1] | [COLUMNA 2] | [COLUMNA 3]

Condicions:
- No afegeixis files que no surtin del text original
- Si falta alguna dada, posa-hi «Pendent» en comptes de deduir-la
- Ordena les files per [CRITERI]


7. Disseny de pàgina
7.1. Salts de pàgina i de secció
	Tipus de salt
	Què fa
	Quan

	Salt de pàgina
	Comença una pàgina nova
	Un apartat nou ha de començar a dalt

	Salt de secció
	Comença una part amb format propi
	Canviar orientació o numeració a mig document

	Salt de columna
	Passa a la columna següent
	Documents a dues columnes



	Enters per baixar de pàgina: El mateix error que els Enters per separar paràgrafs, i amb pitjors conseqüències. Quan algú afegeix un paràgraf a dalt, tots els salts falsos es desplacen i el document es descol·loca sencer. Control + Enter insereix un salt de pàgina de veritat.


7.2. Capçalera, peu i numeració
	1
	Ves a Insereix > Capçalera i peu de pàgina
O fes doble clic a la zona de dalt o de baix.

	2
	Escriu el contingut fix
El títol del document, l'organització, la data.

	3
	Insereix el número de pàgina des de la mateixa pestanya

	4
	Marca «Primera pàgina diferent» si tens portada
Perquè la portada no porti número.

	5
	Tanca la capçalera
Doble clic al cos del document o el botó de tancar.



	Consell: Posa sempre el número de pàgina i el títol del document al peu. En quant algú imprimeixi el document i se li desordenin els fulls —passarà— seràs l'únic que hi haurà pensat.


8. Revisió: editor, canvis i comentaris
8.1. L'editor
Va més enllà del corrector ortogràfic clàssic: revisa ortografia, gramàtica i claredat.
	1
	Ves a Revisió > Editor
S'obre un panell amb la puntuació del document.

	2
	Revisa les correccions per categoria
Ortografia, gramàtica i refinaments.

	3
	Accepta o descarta cada suggeriment
No acceptis en bloc sense llegir.

	4
	Comprova l’idioma de revisió
Si el document és en català i el Word revisa en castellà, marcarà error a tot arreu.



	L'idioma és el problema més habitual del corrector: Quan tot el document apareix subratllat en vermell, gairebé sempre és que l'idioma de revisió no coincideix amb el que has escrit. Selecciona el text, comprova l'idioma i marca'l correctament abans de tocar res més.


8.2. Control de canvis
Registra qui ha modificat què, sense esborrar l'original. És la manera correcta de revisar el document d'una altra persona.
	1
	Ves a Revisió i activa el control de canvis
A partir d’aquí, tot queda registrat.

	2
	Edita el document normalment
Les insercions i supressions es marquen amb color per autor.

	3
	Tria com vols veure-ho
Marques simples, totes les marques o el resultat final.

	4
	Accepta o rebutja canvi per canvi
O tots de cop, si te’n refies.

	5
	Desactiva el control quan hagis acabat
Si no, seguireu deixant marques sense voler.



	Atenció abans de lliurar: Un document amb canvis pendents d'acceptar, enviat a un client, li ensenya tot el que us heu repensat pel camí. Abans d'exportar, mira la llista de canvis i comentaris i deixa-la neta.


8.3. Comentaris
	1
	Selecciona el text i clica «Comentari nou»
O amb el botó dret.

	2
	Escriu-hi el comentari

	3
	Menciona algú amb l’arrova
Rebrà un avís per correu amb l’enllaç al punt exacte.

	4
	Respon dins del mateix fil
Per no obrir-ne un de nou per a cada resposta.

	5
	Resol el fil quan estigui tancat
Queda arxivat però es pot recuperar.



	Comentari o control de canvis: El comentari diu «què en penses d'això». El control de canvis diu «jo ho escriuria així». Si proposes una redacció concreta, fes-la amb control de canvis; si planteges un dubte, fes-ho amb un comentari.



	Exercici 5 — Revisar sense trencar res (en parella)

	1.  Comparteix el teu document amb el company amb permisos d’edició.
2.  Cadascú obre el document de l’altre.
3.  Activa el control de canvis abans de tocar res.
4.  Fes tres modificacions: esborra una frase, afegeix-ne una i canvia una paraula.
5.  Deixa un comentari mencionant el company amb l’arrova.
6.  Torna al teu document i mira les marques que t’ha deixat.
7.  Accepta dos canvis i rebutja’n un.
8.  Respon al comentari i resol el fil.



	Prova-ho amb Copilot

	Abans d'enviar un document que importi, demana-li a Copilot una revisió de fons, no de forma:
Revisa aquest document abans que l'enviï a [QUI HO REBRÀ].

Digue'm:
- Si el missatge principal s'entén a la primera pàgina
- Quins paràgrafs es podrien escurçar sense perdre res
- Si hi ha frases ambigües o que es poden malinterpretar
- Si el to és adequat per al destinatari

No me'l reescriguis: digue'm què canviaries i per què.


9. Coautoria en temps real
Diverses persones poden editar el mateix document alhora. Té manual propi; aquí només el que afecta el Word.
	Què veuràs
	Detall

	El cursor dels altres
	Amb un color i el nom de cada persona

	Els canvis en directe
	Apareixen mentre l’altre escriu

	Qui hi ha ara mateix
	Les inicials a dalt a la dreta

	Un avís si algú edita el mateix lloc
	El Word no deixa que us trepitgeu la mateixa frase



	El requisit és el de sempre: La coautoria només funciona si el document viu al núvol. Un fitxer adjunt per correu no es pot coeditar: el que rep cadascú és una còpia seva, i en tornen quatre versions diferents.


10. Compartir i exportar
10.1. Compartir amb enllaç
	1
	Clica «Comparteix», a dalt a la dreta

	2
	Decideix qui hi podrà accedir
Persones concretes, tota l'organització o qualsevol amb l'enllaç.

	3
	Tria si poden editar o només veure
És la casella que més s'oblida.

	4
	Afegeix una data de caducitat si escau
Per a enllaços externs, sempre.

	5
	Copia l’enllaç o envia’l des d’aquí



	Enllaçar en comptes d’adjuntar: És el mateix missatge que al manual de correu. Amb un enllaç hi ha un sol document, tothom veu l'última versió i pots retirar l'accés. Amb un adjunt hi ha tantes versions com destinataris i no en controles cap.


10.2. Exportar a PDF
	Envia PDF quan...
	Envia enllaç quan...

	El document està tancat
	Encara es pot modificar

	Ha de conservar el format exacte
	Voleu treballar-hi conjuntament

	Va a algú de fora sense Microsoft 365
	Va a algú de la teva organització

	És per signar o imprimir
	Necessites saber qui hi accedeix



	Exercici 6 — Compartir bé (en parella)

	1.  Comparteix el teu document amb el company en mode NOMÉS LECTURA.
2.  Que provi d’escriure-hi i comprovi que no pot.
3.  Canvia-li el permís a edició i que ho torni a provar.
4.  Genera un enllaç amb data de caducitat.
5.  Exporta el document a PDF.
6.  Obre el PDF i comprova que els enllaços de la taula de continguts hi funcionen.
7.  Retira l’accés al company i comprova que ja no hi entra.



	Prova-ho amb Copilot

	Si el document ha d'anar a algú en un altre idioma, fes-ho abans d'exportar el PDF:
Tradueix aquest document al [IDIOMA].

Condicions:
- Manté el to [FORMAL / DIVULGATIU] de l'original
- No tradueixis els noms propis, les marques ni els noms de producte
- Respecta els formats de data i xifra propis de [PAÍS]

Marca'm els termes on hagis dubtat i explica'm per què.


11. Plantilles
Una plantilla és un document preparat que fa de motlle: obres una còpia i hi escrius, sense tocar l'original.
	1
	Munta el document model
Amb els estils, la capçalera, el peu i els textos fixos.

	2
	Deixa marcats els buits que s’han d’omplir
Entre claudàtors, per exemple [NOM DEL CLIENT].

	3
	Desa’l en una carpeta compartida de l’equip
No al teu OneDrive personal.

	4
	Digues a tothom que en facin una còpia
Fitxer > Desa una còpia, mai editar l’original.



	Per què val la pena: Una plantilla amb els estils ja definits resol el problema de l'apartat 4 abans que aparegui. Ningú ha de decidir com és un títol: ja ho està. I tots els documents de l'equip s'assemblen sense que calgui vigilar-ho.


12. Copilot al Word
Al Word, Copilot serveix per al CONTINGUT: redactar, reescriure, resumir, traduir i analitzar. No serveix per al FORMAT: no aplica estils, no insereix l'índex i no maqueta.
12.1. Els tres llocs on apareix
	On
	Per a què

	La icona del marge
	En un paràgraf buit: redactar just en aquell punt

	El panell lateral
	Treballar sobre tot el document i xatejar-hi

	Reescriure amb Copilot
	Amb text seleccionat: reformular aquell fragment


12.2. Referenciar els teus fitxers
És la funció que marca la diferència i la que menys gent coneix. Dins d'un prompt pots citar fins a 20 fitxers, correus o reunions escrivint una barra inclinada seguida del nom.
	1
	Obre Copilot i comença a escriure el prompt

	2
	Escriu una barra inclinada
Se t’obre la llista de fitxers recents.

	3
	Tria el document, el correu o la reunió
O escriu-ne el nom per filtrar.

	4
	Afegeix-ne tants com necessitis
Fins a vint.

	5
	Acaba el prompt i envia’l



	Aquí hi ha el valor real: Un text escrit sense referències és genèric i s'hi nota. Un text escrit a partir dels vostres documents fa servir la vostra terminologia, els vostres noms de projecte i les vostres xifres. Això és el que fa que sembli vostre i no de fora.



	I recorda l’apartat 2: Copilot només pot referenciar el que sap trobar. Un document que es diu «Document (3)» i viu a Descàrregues no existeix per a Copilot. Posar noms i desar al núvol té aquesta conseqüència pràctica.


12.3. Què li pots demanar i què no
	No pot...
	Però sí...

	Aplicar estils o format per tu
	Dir-te on és cada opció i com aplicar-la

	Inserir la taula de continguts
	Revisar-te els títols perquè el Word la construeixi

	Desar, compartir ni imprimir
	Redactar el contingut perquè ho facis tu

	Modificar el document sense permís
	Proposar-te el canvi perquè el revisis

	Llegir fitxers als quals no tens accés
	Treballar amb tots aquells que sí que tens

	Garantir xifres, dades ni cites
	Dir-te d'on ha tret cada cosa, si l'hi demanes



	La regla que ho resumeix: Copilot treballa amb contingut, no executa accions sobre l'aplicació. Quan li demanis una acció, et donarà el camí. Aquesta resposta no és un fracàs: és el que ha de fer quan no pot alguna cosa.



	Exercici 7 — Copilot amb els teus fitxers

	1.  Obre un document en blanc i posa-li nom.
2.  Obre Copilot des de la icona del marge.
3.  Escriu una barra inclinada i mira quins fitxers et proposa.
4.  Redacta un document referenciant DOS fitxers teus.
5.  Compara'l amb el que t'havia sortit a l'exercici 1, sense referències.
6.  Demana-li ara que apliqui estils de títol: comprova què et respon.
7.  Segueix els passos que et doni i aplica els estils tu.
8.  Insereix la taula de continguts i comprova que els títols hi apareixen.



	Prova-ho amb Copilot

	Aquest és el prompt que més canvia el resultat de tot el manual. La barra inclinada és la clau:
Redacta un [TIPUS DE DOCUMENT] a partir d'aquests fitxers:
/[NOM DEL FITXER 1]
/[NOM DEL FITXER 2]

Vull que:
- Facis servir la terminologia que apareix als fitxers, no una de genèrica
- Estructuris el contingut en [NOMBRE] apartats
- Indiquis de quin fitxer surt cada apartat

Si els fitxers es contradiuen en algun punt, digue-m'ho en comptes de triar tu.


13. Accessibilitat
Un document accessible és un document que qualsevol pot llegir, també amb un lector de pantalla. En el sector públic no és una recomanació: és una obligació.
	Què has de fer
	Per què

	Aplicar estils de títol
	El lector de pantalla llegeix la jerarquia i permet navegar

	Posar text alternatiu a les imatges
	És l’única manera que algú cec sàpiga què hi ha

	Marcar la fila de capçalera de les taules
	Perquè es relacioni cada dada amb la seva columna

	Fer servir text descriptiu als enllaços
	«Consulta el manual» i no «clica aquí»

	Comprovar el contrast de colors
	El text gris clar sobre blanc no es llegeix

	No transmetre informació només amb color
	Qui no distingeix colors perd el missatge



	1
	Ves a Revisió > Comprova l’accessibilitat

	2
	Revisa els avisos del panell
Els classifica per gravetat.

	3
	Corregeix-los des del mateix panell
Et porta al punt exacte del document.

	4
	Repeteix-ho abans de lliurar
Com la taula de continguts.



	Fixa’t en una cosa: Els dos primers punts de la llista són coses que ja has fet per altres motius. Aplicar estils serveix per a l'índex I per a l'accessibilitat. Treballar bé i treballar accessible són gairebé la mateixa feina.


14. Higiene de documents
Aquest apartat no surt a cap manual i és el que de veritat canvia la relació amb els documents. Són cinc hàbits.
	Hàbit
	Per què

	Nom descriptiu abans d’escriure
	El trobaràs tu i el trobarà Copilot

	Estils sempre, format manual mai
	Tot el que ve després depèn d’això

	Un sol fitxer amb historial
	Res de _v2, _final i _final_bo

	Enllaçar en comptes d’adjuntar
	Una sola versió viva

	Actualitzar l’índex i netejar les marques abans de lliurar
	És el que es veu primer quan falla



	La idea que resumeix el bloc: Un document ben construït costa deu minuts més el primer dia i estalvia hores cada vegada que s'hi torna. El format manual és el camí ràpid que es paga sempre més tard, i sempre amb interessos.



	Exercici 8 — Deixa un document llest per lliurar

	1.  Agafa el document amb què has treballat tot el manual.
2.  Comprova que tots els títols tenen estil aplicat.
3.  Actualitza la taula de continguts sencera.
4.  Revisa que no quedin canvis pendents d’acceptar ni comentaris oberts.
5.  Passa el comprovador d’accessibilitat i corregeix el que et marqui.
6.  Comprova que totes les imatges tenen text alternatiu.
7.  Exporta’l a PDF i obre’l per revisar-lo.
8.  Comparteix l’enllaç al document, no el PDF adjunt.



	Prova-ho amb Copilot

	Tanca el bloc amb una revisió honesta de com escrius. Els dos prompts van seguits:
Analitza com he escrit aquest document i digue'm:
- Longitud mitjana de les frases i dels paràgrafs
- Quines paraules o expressions repeteixo massa
- Si hi ha apartats molt desiguals en extensió

Sigues concret amb les xifres. No em donis consells encara.

[DESPRÉS, EN UN SEGON MISSATGE:]

Amb aquest diagnòstic, digue'm UN sol hàbit d'escriptura que hauria
de canviar. Un de sol, el que més impacte tingui. Explica'm per què
aquest i no un altre, i com sabré si l'he adoptat de veritat.


15. Errors freqüents
	Error
	Conseqüència
	Què fer

	Format manual en comptes d’estils
	Cada canvi global és una tarda
	Estils, sempre

	Enters buits per separar
	Pàgines en blanc i salts a mig lloc
	Espaiat de paràgraf

	Enters per canviar de pàgina
	El document es descol·loca sencer
	Control + Enter

	Índex escrit a mà
	Queda desfasat el segon dia
	Taula de continguts automàtica

	No actualitzar l’índex abans de lliurar
	Remet a pàgines equivocades
	Actualitzar-lo sempre al final

	Enviar amb canvis sense acceptar
	El client veu el que us heu repensat
	Revisar les marques abans

	Idioma de revisió equivocat
	Tot el document subratllat
	Comprovar l’idioma del text

	Imatges amb ajust flotant
	Ballen pel document quan creix el text
	En línia amb el text

	Taules per maquetar
	Trenca l’accessibilitat
	Columnes o quadres de text

	Adjuntar en comptes d’enllaçar
	Tantes versions com destinataris
	Compartir amb enllaç

	«Document (3)» com a nom
	No el trobes tu ni el troba Copilot
	Nom descriptiu des del principi

	Imatges sense text alternatiu
	Document no accessible
	Clic dret > Text alternatiu



	Sobre aquest document: Manual de Microsoft Word. La coautoria en temps real es tracta en un document a part. Els prompts de Copilot per a Word tenen cheat sheet propi. Aubay Consultoria IT — Barcelona — 2026.

